##### KLAIPĖDOS MIESTO SAVIVALDYBĖS ŠVIETIMO SKYRIUS

## **VYDŪNO VIDURINĖ MOKYKLA**

(Sulupės 26, (8-46) 41 10 05, [rastine@vyduno.lt](mailto:rastine@vyduno.lt))

**GRETA GRAIKŠAITĖ, 11 M**

**AŠ JAU SUPRATAU. DABAR JŪSŲ EILĖ**

**( proza)**

Mokytoja Lilija Bručkienė

Klaipėda,

2012

**Kai Didysis Žmogus sėdėjo ant stogo**

Didysis Žmogus sėdėjo ant stogo ir žvelgė į tolį, kuris, tiesa, vos už kelių metrų baigėsi, atsimušęs į daugiaaukščių namų virtinę. Žiūrėjo į apniukusį savo miestą, paskendusį fabrikų ir automobilių dūmuose. Stebėjosi, net akis išpūtęs, kaip šie rangosi, šoka, laimingi skverbiasi į kiekvieną dar nesuterštą vietelę, sukasi, raitosi, kyla ir leidžiasi.

Jo dėmesį išblaškė šalia klestelėjęs Paukštis. Susigūžęs prisėlino prie Žmogaus ir įsispitrijo į žalias akis. Žmogus lyg elektros supurtytas griuvo aukštielninkas ir vos nenusirito nuo stogo – taip Jį sukrėtė vaizdai ir jausmai, kuriuos liūdnomis akimis perdavė keistasis Paukštis (tik jam vienam težinomu būdu). Žmogus pasijuto skrendąs – jam rodėsi, kad tarpumentėje išaugo stebuklingi sparnai, o stogas, ant kurio ką tik sėdėjo, pasiliko skendėti dūmuose kažkur toli už nugaros.

Žmogus pabandė susikaupti – galvoti tik apie tai, ką matė ir ką jautė. O matė ir jautė labai daug. Jis skriejo žaibišku greičiu ir regėjo visa, kas dar gyva šioje Žemėje. Jis skrido virš beribio žydro vandenyno, kurio pakrantėse murkdėsi baisiu skysčiu aplipę gyvūnėliai, o nuo teršalų duso žuvys. Jis skrido virš beribių tuščių laukų, kuriuose neaugo joks medis, nežaliavo joks krūmas. Negyvos šakos ir lapeliai, kažkada šnarėję vėjyje, dabar mėtėsi kur ne kur, kaip pamirštos surinkti šiukšlės. Žmogus regėjo žiaurius vaikus, skriaudusius ir kankinusius katytę. Matė rūgščiuosius lietus, naikinančius augmeniją ir nugraužiančius dažus nuo namų sienų, virš miesto tvyrantį dvokiantį smogą, šiukšles, išvertusias savo storus didelius pilvus gatvėse.

Ir galiausiai pamatė tai, kam aprašyti nebeužteko žodžių. Kvailai išsišiepęs brakonierius, užspeitęs į kampą bejėgę savo auką – dramblį, stiprų, galingą ir... negyvą. Brakonieriaus negailestingai nudobtą. Didelis ir sunkus akmuo įstrigo Žmogui gerklėje. Ir Jis su širdgėla pagalvojo, kad žiauresnių padarų už žmones nebūna...

Atsikvošėjęs nuo skrydžio, Žmogus suprato – Jis regėjo ne tik baisius, bet ir gražius dalykus! Juk matė, kaip laimingi lapiukai kasinėja duobutes, kaip žmonės sodina jaunus medelius pajuodusiame nuo anglių miške, kaip mažytis mūsų pasaulis džiaugiasi kiekvienu gėlės žiedeliu, kiekvienu švariu upeliu. Ir tada Žmogus padarė viską, kad ant Jo stogo, Jo mieste ir visame pasaulyje taptų šviesiau. Nes Didysis Žmogus tikėjo – vieną dieną Žemė nustos kosėti nuo dūmų ir joje vėl viskas sužaliuos ir džiaugsis laimingu gyvenimu.

**Prijaukinti svajonę**

**Ieškojimas**

Lūkuriavau tą šiltą vakarą ant samanomis apaugusio akmens, žvelgdama į savo pačios atvaizdą besiruošiančiame miegoti ir paskendusiame saulėlydžio žarose tvenkinio vandeny. Aplink neramiai kurkė pulkas žaliųjų varlių, matyt, sunerimusių dėl nelaukto įsibrovėlio. Jos murkdėsi nekantraudamos, kuomet gi šis nemalonus svečias pasišalins bei suteiks joms ramybę. Tačiau namai neviliojo. Tik švelniai ir tykiai į mane žvelgė dvi ar iš hematito, ar iš labradorito iškaltos akys. Skverbėsi gilyn - lengvu prisilietimu, be didelių keblumų sieloje išjudino tai, iki ko ne kiekvienam lemta priartėti. Tose akyse, atrodo, slypėjo viso pasaulio siela. Stebėjau įsmeigusi savąjį žvilgsnį ir nejučia suvokiau, jog mano protas švarus nuo minčių, jaučiausi kaip požeminis upelis. Staiga tamsios, ledinės akys tarsi pajutusios mano išgąstį mirktelėjo, kartą žybtelėjusios nusigręžė... Lyg kas brangenybių skrynelę pravėrė ir žioptelėjus staigiu judesiu uždengė. Bandžiau suprasti, kodėl jos slepiasi, ko bijo, ko nesupranta. Tėškiau delnu per atvaizdą - žaliūkės nustojo čiauškėti; dalis vandens čiuožikų išgąsdinti mano sukeltos bangos nėrė slėptis į meldus, nespėjusieji paprasčiausiai buvo išmesti į krantą, net ir žarijų liepsnelės, spindėjusios vandens paviršiuje, susidrumstė ir gailiai išgaravusios pradingo. „Tai ne mano akys, ne mano!“- šaukiau įniršusi...

**Ryžtas**

Užklupus rudeniui visuomet jaučiu kaži kokį pasikeitimą, tarsi kas apsiverčia aukštyn kojom... Gal dėl to, jog mano siela ir netgi kūnas jį jaučia visai kitaip negu žiemą, pavasarį ar vasarą. Ruduo man lyg gyvas, lyg pasiklydusi laumė ar Debiusi preliude klaidžiojantis faunas, lyg dvasia, lyg vaikas - kiekvieną kartą sugrįžęs žemėn keliauja iš kiemo į kiemą tapydamas medžių lapus, spalvindamas žolę pastelėmis. Ir mano širdies nepamiršta. Aš visada plačiai atidarau duris, nusišypsau jai ir jos paletei. Bet dažniausiai džiaugiasi tik akys... Ruduo pabėręs puokštę spalvomis išmargintų lapų tyliai nueina keliu, už nugaros palikęs melancholiją ir liūdną paveikslų galeriją...

...................................................

Gįžau atgal į tvartą, kvepiantį šienu, paskutinį kartą šią dieną apžiūrėti savo naująjį ritūną. Burnoje jutau nusivylimo kartėlį. Mano svajose gyveno žirgas, nepamirštamas nei dieną, nei naktį - staiga ši svajonė išsipildo, bet ne tokia, apie kokią metų metus galvojau. Žirgas manęs nepripažįsta, elgiasi agresyviai, nerodo jokio susidomėjimo šiuo pasauliu, išskyrus avižas ir juodą duoną. Pusiau išsipildžiusi svajonė drasko širdį. Gal svajonės tegu ir lieka tik svajonėmis?

............................................................

Pabudau pajutusi ant veido žaidžiančius saulės zuikučius, vos ne vos prasiskverbusius pro drugiais ir musėmis išmargintą langą. Sapnų šlavėjas baigęs savo darbą dingo kartu su miglotais nakties prisiminimais. Liko tik padariniai - plaukuose lyg po lemtingos dvikovos raizgėsi kuokštas šieno, velniškai maudė visus kaulus, rankas, o veidas nemaloniai niežtėjo, perštėjo dulkių apsemta nosis. Keletą kartų smarkiai nusičiaudėjusi taip, jog malonus šiurpuliukas perbėgo kūnu, išsyk pasijutau atsibudusi. Mano žirgas muistėsi, tačiau akys liko abejingos, sakančios tik tiek, kad Dievas pagailėjęs vidinės kibirkšties gyvuliui turbūt atidavė ją žmogui. Stovėjo atsiskyręs nuo kitų gyvulių. Pabuvusi dar valandėlę galiausiai susidėliojau šiokį tokį planą, kaip pelnyti arklio pasitikėjimą ir pagarbą bei sunaikinus abejingumą grąžinti arklišką gyvenimo džiaugsmą, kurį nežinia kada jis prarado - gal išnykus iš horizonto tikrajam šeimininkui?

**Kantrybė**

Žiema jau spėjo parodyti savo nasrus ir nekultūringai šaipėsi iš tų, kurie burnojo prieš jos šalčius. Žiema visuomet atbilda laiptais pačiu netinkamiausiu metu, būtent tada, kai dar daugelis darbų neatlikta. Šiąnakt ji jau spėjo pakąsti nesurinktus nuo žemės obuolius mūsų sodelyje. Ji tikra neklaužada ir turi stiprų charakterį. Toks yra ir mano žirgas. „Šio padykėlio neverta stengtis perkalbėti,“ – dažnai sako mano protas. Su nekantrumu laukdavau beširdės Sniego Karalienės karaliavimo pabaigos, tačiau šis kartas kitoks. Žiema man iki šiol buvo panaši į zyziančių musių skraidymą aplink galvą vasarą, kuomet bandai saldžiai užmigti, tačiau tas įkyrus ir monotoniškas garsas verčia drebėti iš pykčio. Norisi nutrenkti pragaran visus tuos visai nesimpatiškus vabzdžius... visus! Zyzimas toks įkyrus! Bet nusprendžiu musėms virtuoziškai pritarti, įpinti to miestietiško džiazo ritmo - dabar man musė ir saksofonas panašūs instrumentai, vietomis truputį pasoluoji ir ši erzinanti melodija tampa muzika. Šią žiemą džiazuoju. Kiekvieną dieną mokausi daugelio dalykų, bet pirmiausia kantrybės, kuria apsišarvavusi žengiu tikslo link – bendrystės su savuoju ristūnu. Jis nepasiduoda vedamas iš tvarto - tuomet vilioju duonos gabalėliu, pyksta raginamas judėti pirmyn - tuomet kalbinu ir raginu vytele. O baisiausia - baisiausia, jog aš tokia nekantri ir trokštu dabar, tuojau pat! Tačiau šiukštumu, piktumu, grasinimais neišpeši nieko, tik pasidavusi saviesiems silpnumas vėl grįžtu į pradžią sugriovusi tai, ką jau buvau pastačiusi.

**Suvokimas**

Kemsynais, pasruvusiais upeliūkščiais ir pažliugusiais takais prasidėjo pavasaris. Nors žemė nedžiugina savaisiais vaizdiniais, užtat oras neapsakomai šiltas ir gaivus, koks tebūna pavasarį. Ir kvapas jo vienintelis ir nepakartojamas, neaprašomas jokiais pasaulio žodžiais. Savo draugui stengiuosi pasakoti, kaip jaučiu pavasarį. Šis pajutęs mano emociją smalsiai žiūri ausis pastatęs. Tuomet kaip aklam vaikui nuoširdžiai bandau apibūdinti medį: kur slepiasi jo šaknys, ką saugo vietoje širdies. Pasakoju, kaip paukščiukais rūpinasi tėvai, kaip saulės šviesos siekia silpnieji medeliai, nusmelkti galingųjų ąžuolų ar tankiųjų eglių. Palaužta snieguolė vėl tiesia baltą galvelę. Regiu tą tobulą Dievo kūriniją.

Paradoksalu, bet šį pavasarį suprantu, kad ne žmogui žirgą reikia mokyti, o mokytis iš jo. Godžiai geriu dideles tamsias akis, kuomet įtemptai tolumoje žiūri į judantį daiktą, pavydžiai varvinu seilę stebėdama grakštumą judant nelygiomis vietovėmis, šypsausi stipriam charakteriui, kuris nejučia atrodo panašus į manąjį užsispyrimą, o dar greita reakcija, vaizduotė, emocinis stabilumas, atsparumas skausmui. Mano trūkumai kaip ant delno!

Vien tik pasiryžimo, noro turėti žirgo sielą nepakanka. Norint suprasti kitus – reikia pažinti save. O koks ilgas ir nelengvas šis kelias!

**Meilė**

Vasarai sugrįžus visi dalijasi – saulė negaili šilumos žemės gyvybėms, ežerai papildo upes vandeniu, skruzdės būriais stato namus, mielai viena kitai gelbti nešdamos sunkesnį lapą ar spyglį. Dalintis nėra sunku.

Prisimenu miglotą vaikystės pasakojimą apie du ežerus, kurių vienas buvo skaidrus - aplink šį ežerą plazdėjo drugeliai, čiulbėjo paukščiai, ateidavo atsigerti gyvūnai, o kitas ežeras iš tolo dvokė ir stebino tamsumu bei vienatve. Jie buvo vienas šalia kito, bet taip skyrėsi. Kaip du atskiri pasauliai.

Žirgui nereikia manęs švytinčios lyg deimantas, jam tiesiog reikia manęs kaip ir man jo. Jaučiu kažkuria savo dalimi, jog dar ne viskas padaryta, bet gal vieną dieną, kas žino...

Aš jau supratau. Dabar jūsų eilė.